Hobro sikrede sig på sensationel vis oprykning til Superligaen, da nordjyderne søndag vandt 1-0 ude over Brønshøj. Med sejren kan Hobro ikke hentes i Nordicbet Ligaens sidste runde, så superliga-billetten er indløst. Sæsonens præstation står i skærende kontrast til sidste sæson, hvor Hobro først i næstsidste spillerunde sikrede livet i landets næstbedste række. - Kigger man tilbage på hele den her sæson, så har det været en vanvittig oplevelse, og en vanvittig fodboldtur at komme igennem, siger topscorer Martin Thomsen. - Jeg kom for halvandet år siden tilbage til Hobro, efter at have været væk i ti år. Nu står jeg med begge ben i Superligaen. Det havde jeg slet, slet ikke turdet drømme om. - Vi startede sæsonen med et brag og vandt, vandt og vandt. Der er kommet bump på vejen i foråret, men det sker for alle hold. Vi er kommet flot igennem det, og har nu sikret oprykningen en runde før tid, siger Thomsen. Mads Hvilsom, der ligesom Thomsen nettede 10 gange i sæsonen, har svært ved at finde ord for triumfen. - Det er helt ubeskriveligt. Hvor skal man starte? Vi startede godt og spillede et stort efterår, men i foråret begyndte folk at snakke om gummiben, siger Hvilsom. - Men vi viste klassen og kom over det. Ud over, at alle synger om Superligaen lige nu så tror jeg ikke, at det er gået op for nogen hvad vi har opnået. Ud over Hobro rykker også Silkeborg op i Superligaen. De afløser AGF og Viborg.
Hobros spillere har svært ved at forstå, at superliga-billetten er sikret. En vanvittig oplevelse, lyder det.